Mejaši (TV serija)
Mejaši su crno-bijela televizijska serija scenarista Mladena Kerstnera i redatelja Ive Vrbanića iz 1970. Uz Naše malo misto, to je druga u nizu uspješnih serija dijalektalnog karaktera, višekratno reprizirana na televizijskim ekranima.

O seriji 
Nastala je na pozivnom natječaju Televizije Zagreb 1968. Sastoji se od 6 epizoda, a pilot epizoda pod naslovom Kolinje je emitirana 14. kolovoza 1969. Nakon uspjeha pilot epizode, napisana je cijela serija koja prati zgode i nezgode stanovnika podravskog sela. Snimana je u okolini Ludbrega, u mjestu Hrženica.

Osim Kerstnera i Vrbanića, u stvaranju serije sudjelovali su i Ilija Vukas (snimatelj), Ante Nola (scenograf), Vjera Ivanković (kostimograf) i mnogi drugi, te 40-ak glumaca zagrebačkih i varaždinskog kazališta.

Glavna glumačka postava 
 Mladen Šerment (Imbra Grabarić - Presvetli)
 Eugen Franjković (Martin Škvorc)
 Zvonimir Ferenčić (Franc Ožbolt - Cinober)
 Martin Sagner (Drašek Katalenić - Dudek)
 Marija Aleksić (Cila Grabarić)
 Sanda Fideršeg (Gretica Škvorc)
 Marija Geml (Kata Ožbolt)
 Smiljka Bencet (Regica Katalenić)
 Ljubica Dragić (babica)
 Sunčana Purec (Ivka)
 Julije Perlaki (Štef)
 Joža Šeb (šinter Čvarkeš)
 Zvonimir Torjanac (lugar Pišta)

Epizode i kratak sadržaj 

 Falinga Imbre Presvetlog
U prvoj epizodi se pojavljuje većina glavnih likova kasnije serije Gruntovčani. Presvetli želi posjeći Dudekovu i Regičinu trešnju koja pravi sjenu njegovu vinogradu. Ručak pripremljen za komisiju na kraju pojedu zajedno, ali bez komisije.

 Krčma Grozdu
Presvetli se domišljava kako bez gradnje kuća i tvornica donijeti novac i zaradu selu. Nagovara Martina da otvori krčmu u kojoj će prodavati vino. Dobru zaradu donosit će i konobarica koju dovodi Presvetli, a zbog koje će muškarci hrliti u krčmu. Nitko od njih ne zna tajnu koju krije konobarica.

 Parade mora biti
Štef, Martinov sin piše pismo Ivkici, Cinoberovoj kćeri da se vraća kući iz kratkotrajnog rada u tuđini. Sprema se njihovo vjenčanje, ali se njihove obitelji ne mogu dogovoriti oko miraza. U pregovorima i trgovini skoro izbija svađa koju spašava Presvetli koji kaže da dok je nas živih, parade mora biti, i parade bu.

 Vatrogasci
Seosko vatrogasno društvo obilježava obnovu djelovanja, i sprema se parada. Nužno je obnoviti znanje iz vatrogastva, kao i vježbati za samu paradu. Presvetli je izabran za komandira, ali to nije po volji Cinoberu koji će stvari uzeti u svoje ruke kad Dudek bude u nevolji. Na kraju će se naći kompromisno rješenje za komandira.

 Coprija
Seoski šinter Čvarkeš volio je popiti, a kad je pretjerao, nastali su problemi. Obzirom da nije volio crne mačke, u povratku iz krčme jedne večeri izvrijeđao je susjede, što mu se vrlo brzo osvetilo.

 Pogan
Štef i Ivkica su dobili sina. Kao i kod vjenčanja, tako i u ovoj prigodi roditelji i rodbina pokušavaju voditi glavnu ulogu. Kamen smutnje ovaj put je krštenje i ime djeteta oko kojeg se nikako ne mogu dogovoriti. Kao i puno puta do sada, Presvetli je taj koji nalazi rješenje.

Izvori

Vanjske poveznice 
 Martin Sagner, legendarni Dudek iz Gruntovčana: Sve naše dobre TV serije su u dijalektu!  Jutarnji list, objavljeno 24. travnja 2011.
 Fajn puce Mejašice Studio, listopad 1970.

Jugoslavenske TV-serije